b'\n_START_ARTICLE_\nGirls\' Generation\n_START_SECTION_\nIme\n_START_PARAGRAPH_\nIzvirno korejsko ime skupine je So-nyuh Shi-dae (hangul: \xec\x86\x8c\xeb\x85\x80\xec\x8b\x9c\xeb\x8c\x80; dobesedno Generacija deklet); znane so tudi kot SoShi (\xec\x86\x8c\xec\x8b\x9c) ali SNSD, oboje kot okraj\xc5\xa1ava njihovega korejskega imena. Na Japonskem je skupina znana kot Sh\xc5\x8djo Jidai (japonsko: \xe5\xb0\x91\xe5\xa5\xb3\xe6\x99\x82\xe4\xbb\xa3), na Kitajskem pa kot Sh\xc3\xa0on\xc7\x9a Sh\xc3\xadd\xc3\xa0i (kitajsko: \xe5\xb0\x91\xe5\xa5\xb3\xe6\x97\xb6\xe4\xbb\xa3).\n_START_SECTION_\n2000\xe2\x80\x932008: Nastanek in prvenec\n_START_PARAGRAPH_\nNekatere \xc4\x8dlanice so bile vklju\xc4\x8dene v zabavno industrijo \xc5\xbee pred nastankom skupine. Yoona je \xc5\xa1la skozi 200 avdicij za glasbene spote, drame, in filme preden je postala pevka. Sooyoung je bila dejavna na japonski glasbeni sceni kot \xc4\x8dlanica pop dueta Route \xce\xb8, ki je leta 2003 po enem letu delovanja razpadel._NEWLINE_Prva \xc4\x8dlanica, ki se je pridru\xc5\xbeila agenciji S.M. Entertainment, je bila Jessica Jung leta 2000, potem ko so njo in njeno mlaj\xc5\xa1o sestro Krystal Jung med dru\xc5\xbeinskimi po\xc4\x8ditnicami v Ju\xc5\xbeni Koreji med nakupovanjem opazili zaposleni v agenciji in ji ponudili nastop na avdiciji._NEWLINE_Istega leta sta bili agenciji priklju\xc4\x8deni Sooyoung in Hyoyeon preko nate\xc4\x8daja 2000 S.M. Open Audition. Naslednjega leta se je agenciji priklju\xc4\x8dila Yuri kot drugouvr\xc5\xa1\xc4\x8dena na tekmovanju 2001 S.M. Youth Best Dancer. Yoona je bila priklju\xc4\x8dena leta 2002 preko S.M. Saturday Open Casting Audition. Seohyun, najmlaj\xc5\xa1o \xc4\x8dlanico skupine, so skavti agencije opazili na podzemni \xc5\xbeeleznici leta 2003 in ji ponudili nastop na avdiciji._NEWLINE_Vodja skupine, Taeyeon, se je pridru\xc5\xbeila leta 2004 kot zmagovalka S.M. Youth Singing Competition. Istega leta se je Tiffany udele\xc5\xbeila S.M.-jeve avdicije v Los Angelesu. Agenciji se je pridru\xc5\xbeila oktobra 2004._NEWLINE_Kot zadnja je bila dodana Sunny, ki se je sprva agenciji pridru\xc5\xbeila \xc5\xbee leta 1998. Po petih letih se je preselila k agenciji Starworld. Leta 2007 se je na priporo\xc4\x8dilo japonske pevke Ayumi Hamasaki vrnila k S.M. in postala \xc4\x8dlanica Girls\' Generation._NEWLINE_Julija 2007 so Girls\' Generation imele prvi oderski nastop na televizijski oddaji School of Rock, kjer so nastopile z njihovim prvim singlom, Into the New World. V za\xc4\x8detku avgusta je imela skupina prvi uraden nastop na glasbeni oddaji Inkigayo. Novembra so izdale svoj prvi album, imenovan Girls\' Geneartion. Album je postal 12. najbolje prodajan korejski album leta 2007 s prodanimi 56.804 kopijami. Do leta 2009 je \xc5\xa1tevilka presegla 120.000 prodanih kopij._NEWLINE_Marca 2008 je bil album ponovno izdan pod imenom Baby Baby.\n_START_SECTION_\n2009\xe2\x80\x932010: Preboj in japonski prvenec\n_START_PARAGRAPH_\n\xc4\x8ceprav so Girls\' Generation pritegnile nekaj pozornosti z njihovim prvim albumom, je skupina postala slavna \xc5\xa1ele leta 2009. 9 januarja 2009 je skupina izdala njihov prvi extended play Gee, ki je prodal preko 100.000 kopij v Ju\xc5\xbeni Koreji. Istoimenski naslovni singel je postal \xc5\xa1tevilka ena na glasbenem programu Music Bank samo teden dni po izdaji, in se je obdr\xc5\xbeal na vrhu rekordnih devet zaporednih tednov, kar je bil rekord vse do leta 2012, ko je PSY s svojo uspe\xc5\xa1nico Gangnam Style bil \xc5\xa1tevilka ena deset zaporednih tednov. Gee je postal tudi najbolje prodajan singel leta 2009. Drugi extended play skupine, imenovan Tell Me Your Wish (Genie), je bil izdan junija 2009. EP je prodal rekordnih 50.000 kopij v prvem tednu izdaje._NEWLINE_Novembra 2009 je S.M. Entertainment najavil prvo koncertno turnejo, imenovano Into The New World. Vstopnice za korejske koncerte so bile razprodane v treh minutah. Koncerta turneja je vsebovala koncerte v doma\xc4\x8dem Seulu decembra 2009, v \xc5\xa0anghaju aprila 2010, in Tajpeju oktobra 2010._NEWLINE_Drugi studijski album Oh! je bil izdan januarja 2010; do leta 2014 je bilo prodanih 234.500 kopij. Istoimenski naslovni singel je bil drugi najbolje prodajan singel leta 2010 v Ju\xc5\xbeni Koreji, z 3.3 miljone prodanimi kopijami. Album Oh! je bil marca 2010 ponovno izdan pod imenom Run Devil Run._NEWLINE_Sredi leta 2010 so Girls\' Generation podpisale z Nayutawave Records (dana\xc5\xa1nji EMI Records Japan) v \xc5\xbeelji vstopiti na japonski glasbeni trg. Prva japonska izdaja je bil DVD, imenovan New Beginning of Girls\' Generation, ki je iz\xc5\xa1el avgusta 2011 in je vseboval sedem glasbenih spotov in posebne bonus posnetke. Prodanih je bilo 60.000 kopij, Recording Industry Association of Japan (RIAJ) pa mu je dodelil zlat certifikat. Septembra 2010 so Girls\' Generation izdale japonsko razli\xc4\x8dico singla Genie. Singel je dosegel \xc4\x8detrto mesto na japonskem Oricon Singles Chart in je prejel platinasti certifikat za digitalno prodajo, ki je presegla 100.000 prodanih enot. Naslednji mesec je skupina izdala njihov drugi japonski singel, Gee, ki je dosegel drugo mesto na Oricon Singles Chart. Gee je postal prvi singel po letu 1980 kak\xc5\xa1ne dekli\xc5\xa1ke skupine izven Japonske, ki je kon\xc4\x8dal na enem izmed prvih treh mest na Oricon Chart. Gee je najuspe\xc5\xa1nej\xc5\xa1i singel skupine na japonskem z 207.000 prodanimi kopijami. Pridobil je tudi miljonski certifikat, ki ga podeljuje RIAJ._NEWLINE_Tretji korejski EP Hoot je iz\xc5\xa1el oktobra 2010.\n_START_SECTION_\n2011\xe2\x80\x932012: Japonski uspeh, The Boys, in mednarodna raz\xc5\xa1iritev\n_START_PARAGRAPH_\nGirls\' Generation so nadaljevale svoj uspeh na Japonskem s singlom Mr. Taxi / Run Devil Run, ki je iz\xc5\xa1el aprila 2011. Singel se je ustavil na drugem mestu Oricon Singles Chart in je prejel zlat certifikat RIAJ. Po izdanih treh japonskih singlih so junija 2011 izdale svoj prvi japonski album, imenovan Girls\' Generation. Za promocijo albuma so se lotile koncertne turneje, imenovane The 1st Japan Arena Tour, ki se je za\xc4\x8dela v Osaki 31 maja 2011. Album je po\xc5\xbeel ogromen uspeh na Japonskem, saj je dosegel prvo mesto na Oricon Albums Chart in je tako postal prvi album tuje dekli\xc5\xa1ke skupine, ki mu je to uspelo. V prvih mesecih prodaje je album Girls\' Generation prodal 500.000 kopij in si prislu\xc5\xbeil dvojni platinasti certifikat._NEWLINE_Tretji korejski studijski album, The Boys, je iz\xc5\xa1el oktobra 2011. Album je bil izdan tudi v Zdru\xc5\xbeenih dr\xc5\xbeavah pod okriljem Interscope Records. V \xc5\xbeelji po globalni promociji so nastopile na ameri\xc5\xa1kih televizijskih oddajah Late Show with David Letterman 31 januarja 2012 in Live! with Kelly 1 februarja 2012. The Boys je postal najbolje prodajan album leta 2011 v Ju\xc5\xbeni Koreji z 385.348 prodanimi kopijami. Do leta 2015 je bilo prodanih 460.959 kopij, album pa je postal drugi najbolje prodajan album v Ju\xc5\xbeni Koreji v obdobju 2010\xe2\x80\x932015._NEWLINE_Junija 2012 so Girls\' Generation izdale svoj \xc4\x8detrti japonski singel, imenovan Paparazzi. Singel je dosegel drugo mesto na Oricon Singles Chart, RIAJ pa mu je dodelil zlat certifikat. Girls\' Generation so nato novembra 2012 izdale svoj drugi japonski album, Girls & Peace, ki je prodal 116.963 kopij v prvem tednu prodaje in je dosegel drugo mesto Oricon Albums Chart. Pozneje mu je RIAJ podelil platinast certifikat, album pa je postal 41. najbolje prodajan na Japonskem v letu 2012 z 141.259 prodanimi kopijami.\n_START_SECTION_\n2012\xe2\x80\x932014: I Got a Boy, globalna prepoznavnost, in odhod Jessice\n_START_PARAGRAPH_\nDecembra 2012 so Girls\' Generation izdale singel Dancing Queen\xe2\x80\x94priredba skladbe Mercy, ki jo je leta 2008 izdala britanska pevka Duffy\xe2\x80\x94kot glavni singel njihovega prihajajo\xc4\x8dega studijskega albuma. Na novoletni dan leta 2013 je skupina izdala \xc4\x8detrti korejski studijski album I Got a Boy. Istoimenski naslovni singel je v letu 2013 prodal 1.354.672 digitalnih kopij. Videospot I Got a Boy je osvoji nagrado za video leta na prvih YouTube glasbenih nagradah novembra 2013. Girls\' Generation so premagale izvajalce kot so Psy, Justin Bieber, Lady Gaga, Miley Cyrus in One Direction, kar je veljajo za veliko presene\xc4\x8denje._NEWLINE_Februarja 2013 so Girls\' Generation od\xc5\xa1le na drugo japonsko turnejo, imenovano Girls & Peace: 2nd Japan Tour, ki se je za\xc4\x8del v mestu Kobe 9 februarja. Prva svetovna turneja, imenovana Girls\' Generation World Tour Girls & Peace, se je odvijala med junijem 2013 in februarjem 2014 in je vsebovala deset koncertov v sedmih azijskih dr\xc5\xbeavah._NEWLINE_\xc4\x8cetrti korejski EP z imenom Mr.Mr je iz\xc5\xa1el februarja 2014. EP je bil peti najbolje prodajan album leta 2014 v Ju\xc5\xbeni Koreji, z 163.209 prodanimi kopijami._NEWLINE_Naslovna skladba, Mr.Mr., je prodala 906.962 digitalnih kopij v letu 2014._NEWLINE_Julija 2014 je skupina izdala svoj prvi japonski greatest hits album, imenovan The Best, ki je vseboval prej\xc5\xa1ne single in \xc5\xa1tiri nove: Indestructible, Divine, Show Girls, in Chain Reaction. Album je bil dva tedna na prvem mestu Oricon Albums Chart in je prodal 175.000 kopij na Japonskem. Isto\xc4\x8dasno je skupina imela tudi tretjo japonsko turnejo, znano pod imenom Love & Peace. Za\xc4\x8detek turneje je bil v mestu Fukuoka aprila 2014; skupno je skupina nastopila 17-krat v sedmih japonskih mestih. S tremi japonskimi koncerti med 2011 in 2014 so Girls\' Generation privabile skupno 550.000 gledalcev, kar je rekord korejskih dekli\xc5\xa1kih skupin._NEWLINE_29 septembra 2014 je Jessica na svojem dru\xc5\xbebenem omre\xc5\xbeju objavila, da je bila izklju\xc4\x8dena iz skupine. S.M. Entertainment je v izjavi potrdil govorice in naznanil, da Jessica ni ve\xc4\x8d \xc4\x8dlanica skupine zaradi neusklajenega osebnega in skupinskega urnika. Girls\' Generation so tako nadaljevale kot osem\xc4\x8dlanska skupina. Preostalih osem \xc4\x8dlanic je nadaljevalo z aktivnostmi; 9 decembra 2014 so imele koncert v japonski prestolnici, imenovan The Best Live at Tokyo Dome; koncert je bil razprodan in je privabil 50.000 gledalcev. DVD koncerta je iz\xc5\xa1el aprila 2015.\n_START_SECTION_\n2015\xe2\x80\x932016: Lion Heart\n_START_PARAGRAPH_\nGirls\' Generation so marca 2015 napovedale singel Catch Me If You Can; njihov prvi izdelek kot osem\xc4\x8dlanska skupina. Izdana je bila tako korejska kot japonska razli\xc4\x8dica; korejska razli\xc4\x8dica je iz\xc5\xa1la 10 aprila 2015, japonska pa dva tedna kasneje, 22 aprila 2015._NEWLINE_Skupina je napovedala svoj peti studijski album Lion Heart 12 avgusta 2015. S.M. Entertainment je album izdal teden dni kasneje, 19 avgusta. Album je osvojil vrh na lestvici Gaon Album Chart, in enajsto mesto na japonskem Oricon Albums Chart._NEWLINE_Lion Heart je vseboval tri single\xe2\x80\x94prvi singel Party je iz\xc5\xa1el julija 2015. Sledila sta Lion Heart in You Think, ki sta kon\xc4\x8dala na \xc4\x8detrtem in 30. mestu na lestvici Gaon Digital Chart._NEWLINE_Za promocijo albuma je skupina ustvarila svoj resni\xc4\x8dnosti televizijski program, imenovan Channel Girls\' Generation. \xc4\x8cetrta koncertna turneja, Girls\' Generation\'s Phantasia, se je za\xc4\x8dela 21 novembra 2015 v Seulu. S tem so Girls\' Generation postale prva korejska dekli\xc5\xa1ka skupina, ki je imela \xc5\xa1tiri koncertne turneje. Skupina je hkrati za\xc4\x8dela tudi svojo \xc4\x8detrto japonsko turnejo, ki se je za\xc4\x8dela 12 decembra 2015 v Nagoji. Decembra 2015 je Gaon Music Chart oznanil, da so Girls\' Generation najuspe\xc5\xa1nej\xc5\xa1a dekli\xc5\xa1ka skupina leta v Ju\xc5\xbeni Koreji, s prodanimi ve\xc4\x8d kot 398.000 albumi._NEWLINE_Leta 2016 je bila skupina ve\xc4\x8dino \xc4\x8dasa na premoru. Za deveto obletnico nastanka skupine so avgusta izdale singl z naslovom "Sailing (0805)". Besedilo je napisala \xc4\x8dlanica Sooyoung s poudarkom na odnosu med skupino in obo\xc5\xbeevalci.\n_START_SECTION_\n2017: Holiday Night\n_START_PARAGRAPH_\nV za\xc4\x8detku avgusta 2017, natanko deset let po prvencu, je skupina izdala njihov \xc5\xa1esti korejski studijski album, imenovan Holiday Night. Za promocijo albuma je skupina 5. avgusta izvedla koncert, imenovan Holiday to Remember, v olimpijski dvorani v Seulu. Album je pristal na prvem mestu Billboardove World Album Chart lestvice, in na drugem mestu na korejskem Gaon Chart. Album je pravtako presegel njihov album The Boys kot najhitreje prodajan album skupine.\n_START_SECTION_\nPodskupina in samostojna dela\n_START_PARAGRAPH_\nAprila 2012 je S.M. Entertainment oblikoval podskupino, imenovano TTS (znano tudi kot TaeTiSeo), sestavljeno iz treh \xc4\x8dlanic: Taeyeon, Tiffany, in Seohyun. TTS so izdale tri EP-je: Twinkle (maj 2012), Holler (september 2014), in Dear Santa (december 2015)._NEWLINE_Leta 2015 je S.M. Entertainment najavil, da bo Taeyeon prva \xc4\x8dlanica, ki bo nastopila kot samostojen izvajalec. Njen prvi EP, imenovan I, je iz\xc5\xa1el 7 oktobra 2015. Najvi\xc5\xa1ja uvrstitev EP-ja na Gaon Album Chart je bila drugo mesto, hkrati pa je bil tudi 16. najbolje prodajan album leta 2015 v Ju\xc5\xbeni Koreji z ve\xc4\x8d kot 119.500 prodanimi kopijami. Maja 2016 je kot samostojen izvajalec debitirala \xc5\xa1e Tiffany z EP-jem I Just Wanna Dance.\n_START_SECTION_\nBesedila in teme\n_START_PARAGRAPH_\n\xc4\x8ceprav so ve\xc4\x8dino besedil za skladbe napisali tekstopisci po naro\xc4\x8dilu agencije S.M. Entertainment, so nekatere \xc4\x8dlanice ob\xc4\x8dasno sodelovale pri besedilih. Yuri je napisala besedilo za skladbo Mistake iz njihovega EP-ja Hoot. Sooyoung je napisala besedilo za How Great Is Your Love iz albuma The Boys. Sooyoung, Yuri, in Seohyun so napisale besedili za skladbi Baby Maybe in XYZ iz albuma I Got a Boy._NEWLINE_Glavne besedilne teme skupine, kot je povzel Chris True iz spletne strani \xc2\xbbAllMusic\xc2\xab, so \xc2\xbbdance party\xc2\xab\xc2\xa0in \xc2\xbbgirls night out\xc2\xab. Nekatere skladbe so bile kritizirane s strani zahodnih medijev, saj ne predstavljajo \xc5\xbeenske enakopravnosti, ampak spodbujajo ravno nasprotno. Ceejay Lee iz feministi\xc4\x8dnega magazina Fem je ozna\xc4\x8dila teme korejskih dekli\xc5\xa1kih skupin, kot sta Wonder Girls ali Girls\' Generation, kot generi\xc4\x8dne in seksisti\xc4\x8dne._NEWLINE_Soyoung Kim, urednik pri The Harvard Crimson, je oznanil, da je \xc2\xbbprikaz \xc5\xbeensk v K-popu problemati\xc4\x8den\xc2\xab\xc2\xa0in hkrati izpostavil sladbo Gee kot primer; ponavljajo\xc4\x8de se besedilo \xc2\xbb\xec\x96\xb4\xeb\x96\xbb\xea\xb2\x8c? (kaj naj storim?)\xc2\xab, \xc2\xbb\xeb\xb0\x94\xeb\xb3\xb4 (tepka)\xc2\xab, ali \xc2\xbb\xeb\xaa\xb0\xeb\x9d\xbc (ne vem)\xc2\xab\xc2\xa0nakazujejo na to, da so dekleta \xc2\xbbotroci brez pameti\xc2\xab, ki \xc2\xbbsame sebe poneumljajo\xc2\xab\xc2\xa0samo zato, da bi pritegnile partnerja. Dodatno je navedel skladbo I Got a Boy kot primer \xc5\xbeenske neenakopravnosti, z verzi kot so \xc2\xbbImam fanta, on je super / Imam fanta, ki je prijazen / Imam fanta, \xc4\x8dednega fanta, ukradel mi je srce [...] Moj princ! / Kdaj me bo\xc5\xa1 re\xc5\xa1il?\xc2\xab; Kim je pri\xc5\xa1el do zaklju\xc4\x8dka, da se \xc2\xbb\xc5\xbeenski K-pop izvajalci orientirajo okoli mo\xc5\xa1kih v \xc5\xbeelji pridobiti pozornost.\xc2\xab Kljub kritikam pa so nekatere skladbe, kot so Run Devil Run, Hoot, in Bad Girl bile pohvaljene za prikaz \xc2\xbbmladih samozavestnih \xc5\xbeensk s svojim lastnim mnenjem\xc2\xab, v nasprotju z njihovimi starej\xc5\xa1imi singli. Njihov singel The Boys vsebuje feministi\xc4\x8dno tematiko in je primerljiv s singlom Run the World (Girls) ameri\xc5\xa1ke pevke Beyonc\xc3\xa9.\n_START_SECTION_\nPodoba\n_START_PARAGRAPH_\nGirls\' Generation so znane po spreminjanju njihovega modnega stila in odrskih nastopov skozi kariero. V zgodnjih letih je skupina nastopala v uniformah; v njihovem prvem singlu Into the New World so se predstavile kot srednje\xc5\xa1olke. Leta 2009 je skupina postavila modne trende z oprijetimi kavbojkami med nastopi za skladbo Gee. Kasneje so se odlo\xc4\x8dile za podobo z mornari\xc5\xa1kim pridihom, ki je vsebovala mornari\xc5\xa1ko uniformo in kratke hla\xc4\x8de, ki so poudarile njihove noge v skladbi Tell Me Your Wish (Genie). Leta 2010 je podoba skupine postala bolj raznolika; za skladbo Oh! so uporabile koncept navija\xc4\x8dic, medtem ko je njihova podoba za skladbo Run Devil Run presedlala na tema\xc4\x8den koncept. Pozneje istega leta se je skupina preoblikovala v\xc2\xa0\xc2\xbbBondova dekleta\xc2\xab\xc2\xa0za njihovo skladbo Hoot. Leta 2011 je skupina predstavila podobo \xc2\xbbjunakinj\xc2\xab, s katero si je vsaka \xc4\x8dlanica lahko sama izbrala podobo po svojem okusu namesto nastopanja v uniformah. Podoba za skladbo I Got a Boy leta 2013 je vsebovala uporabo ravnih \xc4\x8devljev namesto \xc4\x8devljev z visoko peto za la\xc5\xbejo izvedbo plesne koreografije. Njihova singla iz leta 2015, Catch Me If You Can in You Think, sta vsebovala bolj zapleteno koreografijo in bolj \xc2\xbbmo\xc4\x8dno\xc2\xab\xc2\xa0in \xc2\xbbseksi\xc2\xab\xc2\xa0podobo._NEWLINE_Podoba Girls\' Generation je pogosto poimenovana kot \xc2\xbbnedol\xc5\xbena\xc2\xab, njihovi odrski nastopi pa so opisani kot \xc2\xbbmladostni\xc2\xab\xc2\xa0in \xc2\xbbbarviti\xc2\xab. Ceejay Lee iz feministi\xc4\x8dne revije Fem je oznanila, da skupinska oprava pogosto razkriva njihove noge, in ne \xc2\xbbdekolteje ali zadnjice\xc2\xab. Eun-Young Jung je v knjigi The Korean Wave raz\xc4\x8dlenila skupinsko podobo v dve glavni kategoriji, in sicer \xc2\xbbnedol\xc5\xbena, ljubka, vesela\xc2\xab\xc2\xa0(zgodnji singli, kot so Gee, Genie, in Oh!) in \xc2\xbbbolj odrasla, vendar ne preve\xc4\x8d seksi, \xc5\xbeenstvena\xc2\xab\xc2\xa0(kasnej\xc5\xa1i singli, kot so Run Devil Run in Hoot). Pisec za Korejsko kulturno in informacijsko slu\xc5\xbebo je skupinsko podobo opisal kot \xc2\xbbseksi\xc2\xab\xc2\xa0in \xc2\xbbdekli\xc5\xa1ko\xc2\xab, in jih poimenoval kot \xc2\xbbboginje, ki se jim je te\xc5\xbeko pribli\xc5\xbeati\xc2\xab.\n_START_SECTION_\nVpliv na kulturo in zapu\xc5\xa1\xc4\x8dina\n_START_PARAGRAPH_\nGirls\' Generation se obravnavajo kot pomemben lik v kulturi Ju\xc5\xbene Koreje in raz\xc5\xa1iritvi t.i. \xc2\xbbkorejskega vala\xc2\xab. V Ju\xc5\xbeni Koreji se obravnavajo kot vodilna dekli\xc5\xa1ka skupina, ki so preusmerile pozornost nazaj na dekli\xc5\xa1ke idole, potem ko je bil med letoma 2002 in 2007 ogromen priliv fantovskih skupin. Caroline Sullivan, urednica britanskega \xc4\x8dasnika The Guardian, je skupino ozna\xc4\x8dila kot \xc2\xbb\xc5\xa1tevilko ena med dekli\xc5\xa1kimi skupinami v Aziji\xc2\xab. Pri CNN so skupino poimenovali kot \xc2\xbbdr\xc5\xbeavni fenomen\xc2\xab\xc2\xa0in jih ozna\xc4\x8dili kot azijsko razli\xc4\x8dico britanske skupine Spice Girls, medtem ko je modni strokovnjak David Yi skupino opisal kot edini dejavnik, zaradi katerega je K-pop postal ogromen fenomen. Tyler Br\xc3\xbbl\xc3\xa9 iz britanskega \xc4\x8dasnika Financial Times je skupino izbral kot sedmi najbolj prepoznaven lik korejske kulture, edini glasbeni akt ki je pri\xc5\xa1el na seznam._NEWLINE_Njihova neizmerna priljubljenost v Ju\xc5\xbeni Koreji je skupini prinesla nazive kot so \xc2\xbbdr\xc5\xbeavne pevke\xc2\xab\xc2\xa0in \xc2\xbbdr\xc5\xbeavna dekli\xc5\xa1ka skupina\xc2\xab. New York Daily News jih je izbral kot eno izmed treh najpomembnej\xc5\xa1ih dekli\xc5\xa1kih skupin zadnjega obdobja, skupaj z Fifth Harmony in Little Mix, kot edino ju\xc5\xbenokorejsko skupino._NEWLINE_Njihov uspe\xc5\xa1en singel Gee je bil klju\xc4\x8dna to\xc4\x8dka v njihovi karieri. Melon Music je singel ozna\xc4\x8dil za \xc2\xbbpesem desetletja\xc2\xab\xc2\xa0in kot eno izmed prvih K-Pop skladb, ki je pridobila mednarodno pozornost; \xc5\xa1tudentje na univerzi Harvard v Zdru\xc5\xbeenih dr\xc5\xbeavah so skladbo posebej poudarili med njihovim \xc5\xa1tudijem korejske kulture. Skladba je bila tudi klju\xc4\x8den dejavnik, zaradi katere se je pove\xc4\x8dalo poizvedovanje za K-pop na spletnem iskalniku Google od leta 2009 naprej._NEWLINE_Skupina se tudi redno uvr\xc5\xa1\xc4\x8da na Forbes-ov seznam najvplivnej\xc5\xa1ih korejskih zvezdnikov; v letih 2011, 2012, in 2014 so kon\xc4\x8dale na prvem mestu, v letih 2010 in 2013 pa na drugem. V obdobju 2009\xe2\x80\x932011 je skupina ustvarila 68.8 milijard ju\xc5\xbenkorejskih wonov prihodkov (51 milijonov evrov), od tega je imela 21.7 milijard wonov (16 milijonov evrov) \xc4\x8distega dobi\xc4\x8dka. V prvi polovici leta 2014 je skupina imela 30.3 milijard wonov dobi\xc4\x8dka (23 milijonov evrov). Na Japonskem je skupina v letih 2010, 2011, in 2012 pridelala 12 milijard, 71 milijard oz. 55 milijard wonov._NEWLINE_Girls\' Generation so nabrale \xc5\xa1tevilne nagrade in dose\xc5\xbeke. Do leta 2012 so prodale preko 30 milijonov digitalnih singlov in 4.4 milijone albumov. Njihove K-pop skladbe so splo\xc5\xa1no priznane kot najprepoznavnej\xc5\xa1e: Pitchfork Media je skladbi I Got a Boy in Gee uvrstil na seznam dvajsetih klju\xc4\x8dnih K-pop skladb. Spin Magazine je skladbi Run Devil Run in Gee ozna\xc4\x8dil kot enajsto oz. peto najpomembnej\xc5\xa1o K-pop skladbo, medtem ko je WatchMojo.com skladbo Gee uvrstil na drugo mesto na seznamu desetih najbolj ikoni\xc4\x8dnih K-pop skladb. Girls\' Generation so edina dekli\xc5\xa1ka skupina na svetu, ki je prejela ve\xc4\x8d kot 100 milijonov ogledov za \xc5\xa1tiri razli\xc4\x8dne videospote na YouTube. Po Billboardovi statistiki so Girls\' Generation dekli\xc5\xa1ka skupina z najve\xc4\x8d nastopi na koncertnih turnejah; med leti 2013 in 2016 so imele 65 nastopov, njihova druga japonska turneja pa je prinesla najve\xc4\x8dji dobi\xc4\x8dek med vsemi korejskimi dekli\xc5\xa1kimi skupinami. Skupina je dvakrat osvojila nagrado Digital Daesang in enkrat Disk Daesang na podelitvi Golden Disc Awards; s tem so postale edina dekli\xc5\xa1ka skupina, ki je glavno nagrado osvojila tri leta zapovrstjo. Dvakrat so osvojile tudi nagrado Daesang na Seoul Music Awards, leta 2011 pa so bile izbrane za azijskega izvajalca leta na Asian Music Awards.\n_START_SECTION_\nNagrade\n_START_PARAGRAPH_\nSeznam glavnih nagrad, ki jih je prejela skupina Girls\' Generation.'